《烈士行赠赵义庵》
清代·潘耒

宝刀削葵马守户，当今烈士贱如土。举头不识赵王孙，空向陈编吊婴杵。

王孙二十逢乱离，才高胆盛无人知。江东顾荣目如电，一豹贱却千羊皮。

玳簪珠履正杂沓，王孙落落无他奇。邛崃坂上高车覆，御史门前乌夜哭。

三千上客散如星，义故儿郎抱头伏。可怜端正骑羊子，鞭笞蹴蹋奚官里。

白楸三寸无人收，骨肉苍黄窜荆杞。王孙此时气拂云，赤手真入磨牙群。

陈容甘共藏洪死，习脂不畏曹瞒嗔。精诚贯日智略凑，抱还孤儿如有神。

潜藏抚护麟种存，丁宁莫遣家人闻。沉吟此事廿寒暑，中郎坟土蒿如柱。

王孙落魄尚关河，失路骅骝老无主。昔年遇君清淮流，今春遇君燕市头。

苦言奔驰不称意，一官束体如赘旒。苏台何意仍相值，短鬓尊前泪双滴。

瓠瓜在地根在天，黄杨一闰一回厄。吁嗟万事如惊波，翻云覆雨何其多！

褚渊封侯袁粲死，如君岂得辞轗轲？萧萧凉雨胥江暮，题诗别有伤神处。

江头不见酒家佣，瀚海羝羊何日乳？

作者简介：潘耒（1646～1708）清初学者。字次耕，一字稼堂、南村，晚号止止居士，藏书室名遂初堂、大雅堂，吴江（今属江苏苏州）人，潘柽章弟。师事徐枋、顾炎武，博通经史、历算、音学。清康熙十八年，举博学鸿词，授翰林院检讨，参与纂修《明史》，主纂《食货志》，终以浮躁降职。其文颇多论学之作，也能诗。所著有《类音》、《遂初堂诗集》、《文集》、《别集》等。